Aritz Mendiola

**Aritz Mendiola Ardanza** (Gautegiz-Arteaga, Bizkaia, 1998ko maiatzaren 12a) euskal abeslaria eta aktorea da. Ezagun egin da *Goǃazen* telesaileko hiru denboralditan *Gari*-ren papera egiteagatik. Honetaz gain beste telebista-saio batzuetan ere agertu da, LauKatu musika talde gernikarrean abesten du, eta Gaztea irratiko *B Aldea* saioko kolaboratzailea da.

## Bizitza 
1998ko maiatzaren 12an jaio zen Donostian, Arantzazuko Ama Ospitalean.

Aritzek bere heziketa Gernikako San Fidel ikastolan jaso zuen. DBHko ikasturte bat Michigango Royal Oak High School ikastetxean egin zuen, Detroit hiritik hurbil, eta gerora Batxilergo Artistikoa ikasi zuen Bilboko Ibarrekolanda institutuan. Gernikako Segundo Olaeta musika eskolako ikaslea izandakoa da, eta kantatzeaz gain gitarra jotzen ere badaki.

## Ibilbidea 
2015eko udan ETB 1eko I*zarrak kalean* lehiaketan parte hartu zuen. Durangon egin zen saioko finalerdian Ed Sheeran abeslariaren "I See Fire" kantatu zuen, eta finalean Pink Floyd taldearen "Wish you were here". Saioa irabazi zuen, eta era horretan programaren final handirako sailkatu zen. Finaleko lehen finalerdian Bob Dylanen "Knocking on heaven's door" abestu zuen, eta bigarren gelditu zen. Uda berean *Kantugiro* lehiaketan parte hartu zuen, Gernikan egin zuten saioan, Latzenen "Laztana" abestuz.

### Goǃazen eta aktore lanak 
2016an *Go!azen* telesail musikalerako castingera aurkeztu zen, *The Rocky Horror Picture Show* filmeko "The Time Warp" kantarekin. Gerora "Gari" pertsonaiaren papera lortzeko probetara aurkeztu zen, eta eskuratu egin zuen. Hiru denboralditan zehar egin du paper hori, 2016tik 2019ra bitartean. Horretaz gain Euskal Telebistaren beste saio batzuetan ere agertu da, hala nola *Bagoǃaz* lehiaketan epaile gonbidatu gisa eta gabon zahar gaueko saio berezietan. Aktore lanari dagokionez, zenbait antzerki konpainiarekin batera antzezlan batzuetan ere aritu da, besteak beste CasaBranca taldearekin eta Pabellón 6ko Gazte Konpainiarekin. Ildo beretik, *Goǃazen 3.0* eta *Goǃazen 4.0* denboraldietan oinarritutako antzerki musikaletan parte hartu zuen. *Goǃazen*-en parte izateaz oso pozik zegoela adierazi zuen, haurrentzako euskarazko fikzioaren garrantzia azpimarratuz, eta asko ikasteko balio izan diola esanez.

*Goǃazen* telesaila 2019ko otsailaren 15ean agurtu zuen, bosgarren denboraldiko azken atala emititu baino ordu batzuk lehenago, bere Instagram kontuan argitaratutako mezu baten bidez. Bertan ez zuela hurrengo denboraldian parte hartuko eman zuen aditzera, eta zaleei zein lagunei eskerrak eman zizkien.

### Musika 
Musikari dagokionez bere kanta propioak sortzeaz gain (BandLab platamorfan argitaratzen ditu) LauKatu taldeko abeslaria da, beste hiru lagunekin batera sortu zuen talde gernikarra. Zenbait herritan zein tabernatan kontzertuak eman dituzte, eta euren kantak Instagram edo YouTube platamorfetara igo ohi dituzte. 2019ko urtarrilean Gaua Records diskoetxearekin lan egingo zutela eman zuten argitara. Bestalde, *Special Trap Residence* izeneko trap proiektua prestatu du *Goǃazeneko* Iker Villa eta Oihan Moreno lankideekin. Lehenagotik Oihan Morenoren *Another Destiny* EP-an kolaboratu zuen "Fight With The Night" abestian.

2019ko urtarrilaz geroztik Gaztea irratiko *B aldea* programan kolaboratzen du bi astean behin, euskal musikarien "guilty pleasure" delakoak aurkeztuz.

## Bizitza pribatua 
Bere gurasoak, Carlos Mendiola Ugalde eta Nagore Ardanza Urtiaga, 1996ko azaroan ezkondu ziren. Aita Larrabetzuko alkate izandako Carlos Mendiola Apraizen semea da, eta ama berriz Gloria Urtiaga eta Jose Antonio Ardanzaren alaba. Beraz, Aritz Jose Antonio Ardanza lehendakariaren biloba da.

Gaur egun, Seoulen bizi da.

## Filmografia 
### Antzerkia 
* *Ana Borralho y Joao Galante* (2015), CasaBranca. Bilboko Antzerki eta Dantza Garaikidearen Jaialdian aurkeztua.
* *Goǃazen 3.0 antzerkia* (2016-2017), telesailean oinarrituriko antzerki musikala. Garikoitz "Gari" Susaeta. (60 emanaldi inguru)
* *Goǃazen 4.0 antzerkia* (2017-2018), telesailean oinarrituriko antzerki musikala. Garikoitz "Gari" Susaeta. (80 emanaldi inguru)
* *Zer gertatu ote zitzaion Ana Garciari?* (2019), Pabellón 6ko Gazte Konpainia. Durangoko San Agustin Kultur Gunean estreinatua martxoaren 21ean.

### Telebista 
#### Aktore lanetan 
* *Goǃazen* (2016-2020). Garikoitz "Gari" Susaeta (38 atal)
** *Go!azen 3.0* (2016 - 2017). Garikoitz "Gari" Susaeta (10 atal)
** *Go!azen 4.0* (2017 - 2018). Garikoitz "Gari" Susaeta (13 atal)
** *Go!azen 5.0* (2018 - 2019)*.* Garikoitz "Gari" Susaeta (13 atal)
** *Go!azen 6.0* (2019 - 2020)*.* Garikoitz "Gari" Susaeta (atal 1)
** *Goǃazen etxean* (2020). Garikoitz "Gari" Susaeta (atal 1)
* *Argitzeraino* (2018). Esne Beltzaren bideoklipa
* *Crush to Crush* (2018). BBK-ren kanpaina
* *Argi gorriak* (2025)

#### Bestelakoak 
* *Izarrak kalean* (2015). Lehiakidea (2 atalː Durango eta Finala)
* *Kantugiro* (2015). Lehiakidea
* *Bagoǃaz* (2017-2018). Coach gonbidatua (4 atal)
** *Bagoǃaz 1.0* (2017). Coach gonbidatua (atal 1)
** *Bagoǃaz 2.0* (2018). Coach gonbidatua (2 atal)
** *Bago!az 3.0* (2019). Coach gonbidatua (5. atala)
* *Burubero Fest* (2017). Gonbidatu berezia (2017/06/07ko atala)
* *Goǃazen 2018* gabon zahar gaueko saio berezia (2017)
* *Goǃazen 2019* gabon zahar gaueko saio berezia (2018)
* *Goǃazen 2020* gabon zahar gaueko saio berezia (2019)
* *Kalaxka* (2023-*gaur egun*). Aurkezlea.

### Filmak 
* *Argi* (2016). Postaria.

## Erreferentziak 
## Kanpo estekak